Meddelelse om indledning af en antidumpingprocedure vedrørende importen af paracetamol med oprindelse i Amerikas Forenede Stater, Folkerepublikken Kina, Indien og Tyrkiet

(2000/C 134/07)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved Rådets forordning (EF) nr. 905/98(2) (i det følgende benævnt "grundforordningen"), hvori det hævdes, at paracetamol med oprindelse i Amerikas Forenede Stater, Folkerepublikken Kina, Indien og Tyrkiet importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 29. marts 2000 af European Council of Chemical Manufacturers' Federations, (CEFIC) (i det følgende benævnt "klageren") på vegne af den eneste producent i Fællesskabet, der tegner sig for hele produktionen i Fællesskabet af paracetamol.

2. Vare

Den vare, dert påstås indført til dumpingpriser, er paracetamol, også kladet acetaminophen (i det følgende benævnt "den pågældende vare"), der i øjeblikket tariferes under KN-kode 2924 29 30. Denne KN-kode angives kun til orientering.

3. Påstand om dumping

For så vidt angår USA og Tyrkiet er påstanden om dumping baseret på en sammenligning af den normale værdi fastsat på grundlag af hjemmemarkedspriserne i disse lande og eksportpriserne på den pågældende vare ved salg til Fællesskabet.

For så vidt angår Indien er påstanden om dumping baseret på en sammenligning af en beregnet normal værdi med eksportpriserne på den pågældende vare ved salg til Fællesskabet, da der ikke foreligger et tilstrækkeligt salg i normal handel på hjemmemarkedet.

Da den normale værdi for Folkerepublikken Kina vil blive fastsat på grundlag af reglerne i artikel 2, stk. 7, i grundforordningen, har klageren baseret påstanden om dumping på en sammenligning af den normale værdi i et tredjeland med markedsøkonomi, nemlig Sydafrika, med eksportpriserne på den pågældende vare ved salg til Fællesskabet.

På dette grundlag er de beregnede dumpingmargener betydelige for alle de pågældende eksportlande.

4. Påstand om skade

Klageren har fremlagt bevis for, at importen af den pågældende vare fra USA, Folkerepublikken Kina, Indien og Tyrkiet samlet er steget i absolutte tal og målt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på en EF-producents markedsandel og priser, hvilket har haft betydelige negative følger for fællesskabserhvervsgrenens finansielle situation.

5. Procedure for fastsættelse af dumping og skade

Kommissionen har efter konsultationer i Det Rådgivende Udvalg fastslået, at klagen er indgivet af eller på vegne af erhvervsgrenen i Fællesskabet, og at der foreligger tilstrækkelige beviser til at begrunde indledningen af en procedure, og indleder en undersøgelse i henhold til artikel 5 i grundforordningen.

I betragtning af denne procedure åbenbare omfang og kompleksitet kan Kommissionen anvende stikprøver, jf. artikel 17 i grundforordningen.

a) Udtagning af stikprøver med henblik på undersøgelsen af dumping

Gælder kun selskaber i Folkerepublikken Kina.

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle eksportører og producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber senest 15 dage efter datoen for offentliggørelsen af denne meddelelse:

- navn, adresse, e-adresse, telefon-, fax- og/eller telexnummer samt kontaktperson

- omsætningen i lokal valuta og den mængde (i tons) af den pågældende vare, der solgtes med henblik på eksport til Fællesskabet i perioden fra 1. april 1999 til 31. marts 2000

- hvorvidt selskabet påtænker at anmode om en individuel margen eller markedsøkonomisk status

- for så vidt angår producenter, som ønsker markedsøkonomisk status, omsætningen i lokal valuta og salgsmængden i tons for den pågældende vare på hjemmemarkedet i perioden fra 1. april 1999 til 31. marts 2000 samt selskabets nøjagtige aktiviteter i forbindelse med den pågældende vare

- nøjagtig angivelse af navne og aktiviteter for alle direkte eller indirekte forretningsmæssigt forbundne selskaber(3) (dvs. selskaber, med hvilke der er indgået en associering eller en kompensationsaftale), der er involveret i produktion og/eller salg af den pågældende vare (til eksport og/eller på hjemmemarkedet), herunder også forbundne importører i Fællesskabet

- alle andre relevante oplysninger, der vil hjælpe Kommissionen ved udvælgelsen af stikprøven

- en angivelse af hvorvidt selskaberne indvilger i at indgå i stikprøven, hvilket indebærer, at de skal besvare et spørgeskema og acceptere besøg med henblik på kontrol af deres besvarelser.

For at indhente de oplysninger, som den anser for nødvendige for at udvælge stikprøven af eksportører og producenter, vil Kommissionen desuden kontakte myndighederne i eksportlandet, eksportørerne og alle kendte sammenslutninger af eksportører og producenter, som er anført i klagen.

Kommissionen kan også beslutte at udvælge en stikprøve af importører. I denne forbindelse anmodes alle berørte importører om at give sig til kende over for Kommissionen inden for 15 dage fra offentliggørelsen af denne meddelelse.

Alle andre interesserede parter, der ønsker at afgive relevante oplysninger i forbindelse med udvælgelsen af stikprøven, anmodes også om at give sig til kende over for Kommissionen og afgive disse oplysninger inden for 15 dage fra offentliggørelsen af denne meddelelse.

b) Endelig udvælgelse af stikprøverne

Kommissionen agter at foretage den endelige udvælgelse af stikprøverne, når den har konsulteret de berørte parter, der har givet udtryk for vilje til at indgå i stikprøven.

Selskaber, der indgår i stikprøven, skal besvare et spørgeskema og samarbejde i forbindelse med kontrolbesøget.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

c) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til eksportørerne, producenterne og importørerne, til alle sammenslutninger af eksportører, producenter og importører, som er nævnt i klagen, og til myndighederne i det pågældende land.

Der vil imidlertid først blive sendt spørgeskemaer til eksportører og producenter fra Folkerepublikken Kina, når den endelige udvælgelse af stikprøven hr fundet sted.

Producenter i Folkerepublikken Kina, der anmoder om en individuel margen med henblik på anvendelse af artikel 17, stk. 3, og artikel 9, sk. 6, i grundforordningen, skal indgive et fyldestgørende udfyldt spørgeskema inden for den generelle frist, der er fastsat i denne meddelelses punkt 7, litra a). Sådanne parter skal imidlertid vide, at hvis der anvendes stikprøveteknik for producenter, kan Kommissionen beslutte ikke at tildele dem en individuel margen, hvis dette vil være unødvendigt besværligt og forhindre en rettidig afslutning af undersøgelsen. Producenter, der anmoder om indrømmelse af en individuel margen, og importører opfordres til straks at kontakte Kommissionen for at finde ud af, om de er anført i klagen. Hvis dette ikke er tilfældet, bør de hurtigst muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om et eksemplar af spørgeskemaet, da alle spørgeskemaer skal være udfyldt og Kommissionen i hænde inden for den frist, der er fastsat i denne meddelelses punkt 7, litra a). Anmodninger om spørgeskemaer indgives skriftligt til nedenstående adresse med angivelse af den interesserede parts navn, adresse, e-adresse, telefon-, fax- og/eller telexnummer. Alternativt kan der anmodes om et spørgeskema fra de nationale myndigheder.

d) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt og fremlægge dokumentation herfor. Disse oplysninger skal være Kommissionen i hænde på papir inden for den frist, der er fastsat i denne meddelses punkt 7, litra a).

Kommissionen kan desuden høre interesserede parter mundtligt, hvis de fremsætter skriftlig anmodning herom og påviser, at der er særlige årsager til, at de bør høres.

e) Valg af tredjeland med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Sydafrika som et passende tredjeland med markedsøkonomi med henblik på at fastsætte den nomale værdi for Folkerepublikken Kina. Interesserede parter opfordres til at fremsætte bemærkninger om rimeligheden af dette valg inden for den specifikke frist, der er fastsat i denne meddelelses punkt 7, litra c).

f) Markedsøkonomisk status

For de producenter i Folkerepublikken Kina, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Kommissionen vil sende ansøgningsskemaer til alle producenter i Folkerepublikken Kina, som enten indgår i stikprøven, eller som har anmodet om en individuel margen, samt til de kinesiske myndigheder.

6. Fællesskabets interesser

I overensstemmelse med artikel 21 i grundforordningen, og for at der kan træffes en afgørelse om, hvorvidt det vil være i Fællesskabets interesse at indføre antidumpingforanstaltninger, hvis påstandene om dumping og skade som følge deraf dokumenteres, kan EF-erhvervsgrenen, importørerne og deres repræsentative sammenslutninger, repræsentative brugere og repræsentative forbrugerorganisationer give sig til kende og stille oplysninger til rådighed for Kommissionen inden for den generelle frist, der er fastsat i punkt 7, litra a), i denne meddelelse, hvis de nævnte parter dokumenterer, at der er en objektiv forbindelse mellem deres aktivitet og den pågældende vare. Det skal bemærkes, at der kun vil blive taget hensyn til oplysninger, der indgives i henhold til denne artikel, hvis de på indgivelsestidspunktet støttes med faktuelle oplysninger.

7. Frister

a) Generel frist

Medmindre andet er angivet, skal interesserede parter give sig til kende over for Kommissionen, fremsætte deres synspunkter skriftligt og afgive oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Interesserede parter kan også anmode om at blive hørt af Kommissionen inden for samme frist. Denne frist gælder for alle interesserede parter, også parter, som ikke er nævnt i klagen, og det er derfor i disse parters interesse at kontakte Kommissionen omgående.

b) Specifik frist vedrørende udtagning af stikprøver

Alle oplysninger, som er relevante i forbindelse med udvælgelsen af stikprøven, skal indgives til Kommissionen senest 15 dage efter offentliggørelsen af denne meddelelse, da Kommissionen påtænker at konsultere berørte parter, som har givet udtryk for vilje til at indgå i stikprøven, om den endelige udvælgelse af denne inden for 21 dage fra offentliggørelsen af denne meddelelse.

c) Specifik frist for valg af tredjeland med markedsøkonomi

Parter i undersøgelsen, som ønsker at fremsætte bemærkninger til det hensigtsmæssige ved valget af Sydafrika, der som nævnt i denne meddelelses punkt 5, litra e), anses for at være et passende valg af tredjeland med markedsøkonomi med henblik på fastsættelsen af den normale værdi for Folkerepublikken Kina, skal fremsætte disse bemærkninger senest ti dage efter offentliggørelsen af denne meddelelse.

d) Specifik frist for indgivelse af krav om markedsøkonomisk status

Behørigt underbyggede krav om markedsøkonomisk status, jf. punkt 5, litra f), skal være Kommissionen i hænde senest 21 dage fra offentliggørelsen af denne meddelelse.

8. Skriftlige bemærkninger og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B.

9. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) For en definition af "forbundne selskaber" henvises der til artikel 143, stk. 1, i Kommissionens forordning (EØF) nr. 2454/93 om visse gennemforelsesbestemmelser til EF-toldkodeksen (EFT L 253 af 11.10.1993, s. 1).